UAS nustatytas UŠT skirtas specialus programavimo procesas. Priešingai nei Afrikos, Karibų ir Ramiojo vandenyno (AKR) valstybių grupės atveju, programavimas grindžiamas ne nacionalinėmis orientacinėmis programomis, o vieno etapo procesu, per kurį parengiamas programavimo dokumentas, kurį sudaro du komponentai: a) ES atsakomųjų veiksmų strategija ir b) Veiksmų planas (-ai).

Regioninėmis programomis siekiama skatinti to paties regiono UŠT, kurioms būdingi bendri panašūs uždaviniai ir prioritetai, bendradarbiavimą. Veiksmais, kuriems skiriamas regioninis asignavimas, remiamas išsamių regioninių programų ir projektų, kuriais sprendžiami tokie uždaviniai, rengimas ir įgyvendinimas. Palaikant bendradarbiavimą su kaimyninėmis AKR ir (arba) trečiosiomis šalimis, taip pat su atokiausiais ES regionais, aktyviai skatinama naudotis kitais finansavimo šaltiniais, įskaitant kitas Sąjungos finansines priemones.

Surengtos išsamios UŠT ir Komisijos konsultacijos.

UŠT programavimo veiksmai pradėti 12-ame UŠT ir ES forume, vykusiame 2013 m. gruodžio mėn., po to, kai buvo priimtas Užjūrio asociacijos sprendimas ir susijusi finansinė programa. Komisija nurodė orientacinius finansinius asignavimus ir pateikė programavimo instrukcijas UŠT ir valstybėms narėms, su kuriomis UŠT yra susijusios, ir pradėjo konsultacijas, kad būtų susitarta dėl galimų bendradarbiavimo sričių.

Vėliau surengti specialūs seminarai, kuriuose apsvarstyti bendri prioritetai ir tikslai. Koordinuojant Komisijai atitinkamai 2014 m. lapkričio mėn. ir 2015 m. vasario mėn. Ramiojo vandenyno ir Karibų šalyse surengtos regioninės UŠT konferencijos, kuriose dalyvavo AKR valstybės, regioninės organizacijos ir, kai derama, atokiausi regionai. Šiose konferencijose UŠT pateikė konkrečių pasiūlymų dėl potencialių pagrindinių sektorių ir galimų pasektorių, taip pat skatino regionų bendradarbiavimą su UŠT nepriklausančiais subjektais, nes visi regiono suinteresuotieji subjektai išreiškė didelį norą rengti porinius projektus.

Svarstymai dėl strateginių prioritetų ir pagrindinių sektorių taip pat tęsti UAS įsteigtose asociacijos įstaigose. 2014–2015 m. surengti devyni trišaliai techninio pobūdžio Komisijos, UŠT atstovų ir valstybių narių, su kuriomis UŠT yra susijusios, susitikimai, kuriuose palaikytas Komisijos ir UŠT dialogas.

2015 m. sausio mėn. surengtas partnerystės darbo grupės aplinkos ir klimato kaitos srityje posėdis, kuriame UŠT preliminariai aptarė teminę programą.

2015 m. vasario mėn. vyko 13-asis UŠT ir ES politinio pobūdžio forumas. Per dvi apskritojo stalo diskusijas aptarta teminė programa ir pasiektas UŠT susitarimas dėl jų siūlomų susijusių pagrindinių sektorių. Šie laimėjimai nurodyti šio forumo išvadose.

Be to, vykstant forumui taip pat surengti Komisijos, UŠT leidimus suteikiančių teritorijos ir regiono pareigūnų ir valstybių narių, su kuriomis UŠT susijusios, trišaliai susitikimai. Per šias diskusijas aptartas finansinių išteklių panaudojimas ir numatyti tolesni veiksmai ne tik su atskiromis UŠT, bet ir regiono lygmeniu, taip pat paskirti regioninių ir teminių programų leidimus suteikiantys regiono pareigūnai.

Programavimo procesas taip pat aktyviai palaikomas teikiant techninę pagalbą. Iki šiol trylika šalių ir teritorijų pasinaudojo arba naudojasi tokia 10-ojo ir 11-ojo EPF lėšomis teikiama technine pagalba. Dėl 11-ojo EPF lėšų, skirtų UŠT, priimtas pirmas finansavimo sprendimas, susijęs su 3 mln. EUR dalimi pagal priemonę , nustatytą vadovaujantis UAS 81 straipsnio nuostatomis.

Padėtis 2015 m.

Surengus konsultacijas ir suteikus techninę pagalbą, 2015 m. pirminiais programavimo etapais padaryta pastebima pažanga. Parengtos programų strateginės gairės ir pasiūlyti visų teritorinių, regioninių ir (arba) teminių programų pagrindiniai sektoriai.

Dauguma UŠT pasiūlė, kad teritoriniai asignavimai būtų teikiami kaip parama biudžetui. Tokios tvarkos laikytasi UŠT skiriant išteklius pagal 10-ąjį EPF, o tam tikrais atvejais pastebimas palankiai vertinamas perėjimas nuo projektų metodo, anksčiau taikyto Bonere, Kiurasao, Prancūzijos Polinezijoje, Saboje, Sint Eustatijuje, Volise ir Futūnoje. Visais atvejais vertinimą, ar laikomasi tinkamumo kriterijų, susijusių su biudžeto paramos naudojimo tvarka, atliks Komisija.

Siūlomi pagrindiniai sektoriai, kuriems būtų teikiami teritoriniai asignavimai, suskirstyti pagal toliau nurodytas pagrindines temas:

aplinkosaugos klausimai, klimato kaita, atsinaujinančioji energija ir nelaimių rizikos mažinimas (penkioms iš šešiolikos UŠT skirti orientaciniai teritoriniai asignavimai, kurie sudaro 21 proc. visų UŠT skirtų 11-ojo EPF teritorinių asignavimų);

socialinė (jaunimo) raida arba užimtumas / profesinė įtrauktis ir švietimas / profesinis mokymas (penkioms iš šešiolikos UŠT skirti asignavimai, kurie sudaro 33 proc. visų UŠT skirtų 11-ojo EPF orientacinių teritorinių asignavimų);

tvarus turizmas (trims iš šešiolikos UŠT skirti asignavimai, kurie sudaro 26 proc. visų UŠT skirtų 11-ojo EPF orientacinių teritorinių asignavimų);

sujungiamumas ir pasiekiamumas / skaitmeninė plėtra (trims iš šešiolikos UŠT skirti asignavimai, kurie sudaro 20 proc. visų UŠT skirtų 11-ojo EPF orientacinių teritorinių asignavimų).

Šie prioritetai atitinka darnaus vystymosi tikslą ir tris jo ramsčius – ekonominį vystymąsi, socialinę raidą ir aplinkos apsaugą, kaip nustatyta Užjūrio asociacijos sprendimo tiksluose.

Be abejo, šie prioritetai aiškiai atitinka Sąjungos politikos prioritetus, nustatytus strategijoje „Europa 2020“ – Europos Sąjungos dešimtmetėje užimtumo ir augimo strategijoje, kuria siekiama pažangaus, tvaraus ir integracinio augimo.

Regioninių programų atveju taip pat siūloma išteklius sutelkti konkrečių prioritetų, kurie yra tarpvalstybinio pobūdžio ir universalūs, įgyvendinimui. Be to, pažymėtina, kad atsižvelgiant į UŠT Komisijai siūlomus pagrindinius sektorius, visų geografinių regioninių programų tikslas – aplinkos apsauga ir tvarus gamtos išteklių naudojimas. Tai suteiktų galimybę reikšmingai papildyti temines ir kitas Sąjungos finansuojamas programas, pvz., BEST 2.0 (savanorišką biologinės įvairovės ir ekosistemų funkcijų atokiausių Sąjungos regionų teritorijose ir užjūrio šalyse ir teritorijose sistemą), kuri finansuojama pagal Visuotinių viešųjų gėrybių ir uždavinių programą.